༄༅། ། གཉན་ལོ་ཙཱ་བའི་དབང་གི་ལྷ་གསུམ་ལས། པཎྜི་ཏ་འབུམ་ཕྲག་གསུམ་པ་དབང་དུ་བསྡུས་པའི་རྗེ་བཙུན་མ་ཀུ་རུ་ཀུལླེ་དཔལ་མོ་སྙིང་གི་གསེར་ཐག་ཅན་ཏུ་གྲགས་པའི་ཆོས་སྐོར་རྣམས་ཚང་བར་བཞུགས་སོ། ། ། །
གསེར་ཆོས།
༄༅། ། བླ་མ་དང་ཀུ་རུ་ཀུལླེ་ལ་ཕྱག་འཚལ་ལོ། ། པདྨ་ལས་བྱུང་བཅུ་དྲུག་ལོན་ཚུལ་འཆང་། ། གཡས་བརྐྱང་གཡོན་བསྐུམ་ཨུཏྤལ་སྐྱབས་སྦྱིན་མཛད། ། ཐུགས་རྗེའི་དབང་གིས་སྲིད་གསུམ་དབང་དུ་སྡུད། ། ཕྲིན་ལས་ལྷུན་གྲུབ་སྒྲོལ་མའི་ཞབས་ལ་འདུད། ། སྒྲོལ་མའི་མན་ངག་དཔལ་མོ་སྙིང་གི་གསེར་ཐག་ཅན་འདི་ལ་གསུམ། ཇི་ལྟར་བྱུང་བའི་ལོ་རྒྱུས། ཉམས་སུ་བླང་ཚུལ། དེའི་དགོས་པའོ། ། དང་པོ་ནི། བླ་མ་གཉན་ལོ་ཙཱ་བས་རྒྱ་གར་དུ་སྒྲ་ཚད་སོགས་མང་དུ་བསླབས་ནས། བོད་ལ་འབྱོན་ཁར་བསམས་པ། ལོ་ཙཱ་བ་མང་ཡང་ང་ལྟ་བུའི་མཁས་པ་མེད། པཎྜི་ཏ་མང་ཡང་འབུམ་ཕྲག་གསུམ་པ་ལྟ་བུའི་མཁས་པ་མེད། ངས་རྒྱ་མཚོའི་མཐའི་སྐད་ཀྱང་ཤེས་པས། ངའི་བོགས་འདོན་དུ་འབུམ་ཕྲག་གསུམ་པ་འདི་བོད་ལ་གདན་འདྲེན་དགོས་ཏེ། ཁོང་བགྲེས་པ་དང་། ང་ཡོ་བྱད་ཆུང་བ་དང་། རྒྱ་བོད་གཉིས་ལམ་ཐག་རིང་བའི་སྟོབས་ཀྱིས་ནན་ཆེར་ཞུ་འབུལ་དཀའ་བས། ད་སྔགས་ཀྱིས་དབང་དུ་བསྡུས་ལ། ཁོང་བོད་ལ་གདན་དྲང་བར་བྱའོ་སྙམ་ནས། ནུབ་གཅིག་སྒྲོལ་མ་ལ་གསོལ་བ་བཏབ་པས། མནལ་ལམ་དུ་བུད་མེད་གཞོན་ནུ་མ་གཅིག་བྱུང་ནས། རྡོ་རྗེ་གདན་གྱི་བྱང་ཕྱོགས་ན་ལྷ་མོ་ཀུ་རུ་ཀུལླེའི་ལྡེར་བཟོའི་འོག་ན། ཀུ་རུ་ཀུལླེའི་སྒྲུབ་ཐབས་ཡོད་པས། དེ་ཐོན་ལ་ཉམས་སུ་ལོངས་གསུངས་ནས། དེ་ལྟར་བྱས་པས་གའུ་ཁ་སྦྱར་ཅིག་ནས་བུད་མེད་དབང་དུ་སྡུད་པའི་ཐབས་ཤིག་ལས་མ་བྱུང་། པཎྜི་ཏ་དབང་དུ་བསྡུ་དགོས་པ་ལ་འདིས་མི་ཕན་དགོངས་ནས། ཡང་གསོལ་བ་བཏབ་པས། ཡང་རྨི་ལམ་དུ་སྒྲོལ་མའི་ཞལ་ནས། གཏིང་རིང་དུ་བྲུས་དང་། རལ་གཅིག་མའི་ལྡེར་སྐུ་སོ་ཕག་ལས་བྱས་པའི་ཁྲུ་གང་པ་ཞིག་ཡོད། དེའི་འོག་ན་ཡོང་གི་གསུངས། དེ་བཞིན་དུ་བྱས་པས་དངུལ་གྱི་གའུ་ཁ་སྦྱར་ནང་ནས། དངུལ་གྱིས་བྲིས་པའི་རྒྱལ་པོ་དབང་དུ་བསྡུ་བ་དང་། བཙུན་མོ་དབང་དུ་བསྡུ་ཐབས་བྱུང་བས། འདིས་ཀྱང་མི་ཕན་སྙམ་གསོལ་བ་བཏབ་པས། ཡང་རྨི་ལམ་དུ་སྒྲོལ་མའི་ཞལ་ནས། ང་ལ་གསོལ་བ་ཞག་གསུམ་ཐོབ་ལ། གཏིང་རིང་དུ་བྲུས་དང་། ལྷ་མོ་དུད་སོལ་སྲིན་མོ་མཆེ་བ་གཙིགས་པ་འདྲ་བ་ཞིག་ཡོད་ཀྱི། དེ་ལ་མ་འཇིགས་པར་ང་ལ་གསོལ་བ་ཐོབ། ཨོཾ་བཛྲ་མཎྜལ་མུྃ། སངས་རྒྱས་ཆོས་དབྱིངས་རྣམ་པར་གཤེགས། ། བདེ་སྡུག་རྟོག་པ་མི་མངའ་བ། ། གང་ཡང་ཁྱེད་ལ་གོས་པ་མེད། ། སླར་ཡང་གཟུགས་སྐུས་འགྲོ་དོན་མཛོད། ། ཅེས་བརྗོད་ལ། མི་རྐང་གི་ཚལ་པ་དྲི་བཟང་གི་ཆུས་བྱུགས་ལ། ལྷ་མོའི་ནུ་མ་གཡོན་པའི་སྟེང་ན་ཡི་གེ་ཧྲཱིཿཅིག་ཡོད་ཀྱི། དེ་མ་ཆག་པར་བརྐོས་ལ། དེ་ལྷ་མོའི་སྤྱི་བོར་བཅུག་ལ། ཡི་གེའི་ཤུལ་དེར་བརྐོས་ལ་དེ་ནས་ཕྱུང་བ་ལྟར་གྱིས། དེ་ཐོན་པ་དང་། ལྟས་དང་ཆོ་འཕྲུལ་སྣ་ཚོགས་འོང་། དེ་དུས་ང་ལ་གསོལ་བ་ཐོབ། ལྷྭམ་མགོ་ཐོག་ཏུ་ཞོག། ཞྭ་རྐང་ལ་གྱོན། གོས་མགོ་གཞུག་ལྡོག་ལ། ཕྱིར་ནུར་བྱེད་ཅིང་ངག་ཏུ། ཧྲིཾ་ཧྲིཾ་ཟེར་ཞིང་ཤོག། དེ་ལྟར་བྱས་ནས་འཁོར་ལོ་ལུས་ལ་བཅངས་པ་ཙམ་གྱིས་མི་ཐམས་ཅད་དབང་དུ་འདུས་ནས་ཤུལ་དུ་འབྲེངས་ཏེ་འོང་། དེ་ཙ་ན་ལྷ་འདྲེའི་བར་ཆད་བྱེད་པ་འོང་བས། པཎྜི་ཏ་ཕྲག་དོག་ཅན་རྣམས་ཀྱིས་ངན་སྔགས་བྱས་གསོད་དུ་འོང་གི། ཟོན་བྱ་དགོས། དེ་ལྟར་གྱིས་གསུངས་ནས། དེ་ཁོ་ན་ལྟར་བྱས་པས་འཐོན་ནོ། ། དེ་ནས་བསྙེན་སྒྲུབ་བྱས་པས། ནུབ་ཅིག་རྨི་ལམ་དུ་མེ་ཏོག་ཐམས་ཅད་ཁ་བོད་ལ་བལྟས་པ་ལ་སོགས་པའི་རྨི་ལྟས་བཟང་པོ་མང་པོ་བྱུང་ནས། ནངས་པར་ཇོ་བོ་འབུམ་ཕྲག་གསུམ་པ་ལ་ལས་སྦྱོར་བྱས་པས། པཎྜི་ཏའི་ཞལ་ནས། ལོ་ཙཱ་བ་མདང་ནུབ་ནམ་ཕྱེད་ནས། ངའི་ཤེས་པ་བཏེག་བོད་ལ་འགྲོ་འདོད། ལམ་ལ་འཇིགས་པ་ཅི་ཡོད། བོད་ལ་རྒྱལ་ཁྲིམས་ཡོད་དམ། བོད་ལ་འགྲོ་བ་ནངས་པར་ལས་ཀྱང་དེ་རིང་རིངས་པས་འདེང་ངོ་གསུངས་ཏེ། གདན་དྲངས་ནས་བྱོན་པས། མུ་སྟེགས་པའི་པཎྜི་ཏ་ལ་སྔགས་ཀྱི་ཟེར་ཕོག་ནས། ཕྱིར་འབྲེང་གིས་མཉན་པ་ལ། ཕྱིར་ལོག་བྱས་པས་ལོག་སྐད། དེ་ནས་རྒྱན་གོང་རི་ཕུག་ཏུ་གདན་དྲངས་ནས། ལོ་པཎ་གཞན་ཡང་དཔག་ཏུ་མེད་པ་དབང་དུ་བསྡུས། མི་ནོར་ཟས་གསུམ་འཛོམ་མོ། ། དེ་ནས་ཟླ་བ་དྲུག་ནས་ལས་སྦྱོར་བཀྲོལ། པཎྜི་ཏ་ལ་གསེར་མང་པོ་དང་བཅས་རབ་ཏུ་བྱུང་བ་བཅུ་གསུམ་གྱིས་རྒྱ་གར་དུ་ལྷན་གྱིས་བསྐྱལ་སྐད། བླ་མ་གཉན་ལོས་གདམས་པ་འདི་ཕོངས་ཆེས་ནས་ཡུན་རིང་པོར་སློབ་མ་སུ་ལའང་མ་གནང་། ཐུགས་ཀྱི་བསམ་པས། བཀའ་ཆད་དུ་དོགས་ནས། བླ་མ་གནམ་ཁའུ་པ་མོས་གུས་ཆེ་ཞིང་དམ་ཚིག་དག་པས་གནང་བཞེད་ནས། གསང་འདུས་སྒྲུབ་ཐབས་ཀྱི་དཔེ་གཡར་དུ་བཏང་བའི་གསེབ་ཏུ་གདམས་པ་འདི་བཅུག་ནས་བཏང་བས། གདམས་པ་མཐོང་ནས་གསེར་སྲང་གཅིག། ཟབ་ཆེན་ཡུག་གཅིག་ཕུལ་ནས་ཡང་ཡང་ཞུས་ཀྱང་མ་གནང་། ཡང་ཟབ་ཆེན་ཡུག་གཅིག་དང་། གཡུ་ཆེན་པོ་གཞག་འཁོར་ཅན་གསེར་སྲང་སུམ་ཅུ་རི་བ་ཞིག་ཕུལ་ནས་ཞུས་པས། རྗེས་གནང་གདམས་པ་དང་བཅས་པ་གནང་ནས། ཆིག་བརྒྱུད་མིན་པ་མི་སྤེལ་བར་གདམས་སོ། ། གཉན་ལོ་ཁོང་རང་གི་དཔེ་དེ་ལྷ་ཁང་གི་ཁྲོ་བོའི་ལྡེར་བཟོའི་ཞབས་གཡོན་པའི་འོག་ཏུ་སྦས་གསུངས་སོ། ། གནམ་ཁའུ་པ་ལ་བླ་མ་ས་ཆེན་གྱིས་གསེར་སྲང་གསུམ། ན་བཟའ་ཕྲུགས་གཅིག། རྟ་རྒོད་མ་དཀར་མོ་ཞིག་ཕུལ་ནས་ཞུས། ས་ཆེན་གྱིས་རྗེ་བཙུན་སྐུ་མཆེད་ལ་གནང་། གཞན་ལ་མ་གནང་། ཡི་དམ་སྒྲོལ་མ་ལ་བྱས་ན་འགྲུབ་སླ་བར་འདུག་གསུངས་སོ། ། གཉིས་པ་ཉམས་སུ་ལེན་ཚུལ་ལ། བསྙེན་པ་སྲོག་གི་འཁོར་ལོ། ལོངས་སྤྱོད་རྫས་ཀྱི་འཁོར་ལོ། དབང་སྡུད་ཡིད་བཞིན་གྱི་འཁོར་ལོའོ། ། དང་པོ་ལ་བསྙེན་སྒྲུབ་ལས་སྦྱོར་གསུམ། དང་པོ་ནི། སྒྲོལ་མའི་བསྙེན་པ་བྱའོ། ། སྒྲུབ་པ་ཀུ་རུ་ཀུལླེ་ལ་བྱ། དེའང་ཡེ་ཤེས་པ་ནི་ལམ་དུ་འགྲོ། བར་ཆད་ཉུང་། རྟགས་ཚན་ཆེ། ཁྱད་པར་དབང་གི་ལས་ལ་སྒྲོལ་མ་ཤིས་ཏེ། རྡོ་རྗེ་གུར་ལས། སྒྲོལ་མས་འཇིག་རྟེན་དབང་དུ་བྱེད། ། འཇམ་དཔལ་དབྱངས་ཀྱིས་བློ་ངན་སེལ། ། ཅེས་གསུངས་སོ། ། དེའང་བསྙེན་པ་ལ་གསུམ། དང་པོ་སྔོན་འགྲོ་ལ། དབན་པའི་གནས་སུ་རྫས་བསག་པ་ནི། བསྒྲུབ་བྱའི་རྐང་རྗེས་ཀྱི་ས་དང་། གཅིན་ཤུལ་གྱི་ས་གཙང་མ་མེ་ལོང་གིས་བླངས་ནས། ལིངྒ་ཁྲུ་གང་པ་བྱ། དེའི་སྙིང་གར་སྤྲ་ཚིལ་ལམ་ཤོག་གུ་ལ་ལིངྒ་སོར་བཞི་པ་བྱ་སྟེ། རྐང་ལག་བཞི་བགྲད་པ། ཡན་ལག་བཞི་ལྕགས་སྒྲོག་གིས་བཅིངས་པ། སྙིང་གར་ལྕགས་ཀྱུས་ཕུག་པ་ཕུར་པ་ལ་བརྟོད་དེ། དཔྲལ་བར་རུས། སྙིང་གར་མིང་། འདོམས་སུ་ཚ། བརླ་ལ་བླ་དྭགས། ཡན་ལག་བཞིའི་མགོ་ལ་ཛཿཁ་ནང་དུ་བསྟན་པ་བྲི། སྙིང་མདོག་དམར་པོར་བྱུག། དེ་ལིངྒ་ཁྲུ་གང་པའི་སྙིང་གར་ཕྱོགས་མ་ལོག་པར་གཞུག་གོ། རང་གི་མདུན་དུ་ཡང་མཎྜལ་ཟླུམ་པོ་ཁྲུ་གང་པ་བྱས་ལ། རེ་ཁཱ་དམར་པོ་གསུམ་རིམ་དུ་བཅད་ལ། དེའི་དབུས་སུ་བསྒྲུབ་བྱའི་གཟུགས་ཆ་ལུགས་དང་བསྟུན་པ། ཡན་ལག་བཞི་དང་སྐྲ་ཕུར་པ་ལ་བཏགས་པ་ཞིག་བྱའོ། ། མཎྜལ་གྱི་ལིངྒའི་ཁར་ལིངྒ་ཁྲུ་གང་པ་དེ་བཞག་གོ། གཉིས་ཀ་ལིངྒ་རང་ལ་བསྟན་པར་བྱའོ། ། དེར་ལིངྒ་གསུམ་སྦགས་སུ་བྱས་ལ། དེ་ལ་གང་དམིགས་པ་དེའི་ཚེ་དང་། སྲོག་དང་། དབང་ཐང་དང་། བཀྲག་དང་། གཟི་བརྗིད་ཐམས་ཅད་བཅུག་ལ་ལིངྒ་ལ་བསྟིམ་མོ། ། དེར་བླ་མ་རང་གི་སྲུང་མ་ལ་ལས་བསྒྲུབ་པའི་གསོལ་བ་གདབ། གཏོར་མ་ཅི་འབྱོར་པ་བཤམས་ལ་དབུལ་ལོ། ། དེ་ནས་རང་སྟན་བདེ་བ་ལ་འདུག་ལ་སྐྱབས་འགྲོ་སེམས་བསྐྱེད་ལ་སོགས་པ་བྱ། གཉིས་པ་དངོས་གཞི་ལ། ལྷ་བསྒོམ་པ། སྔགས་བཟླ་བ། སྟོང་ཉིད་ཀྱི་ངང་དུ་བཞག་པ་དང་གསུམ། དང་པོ་ནི་སྭ་བྷཱ་ཝས་སྟོང་པར་བསྒོམ་པའི་ངང་ལས། པྃ་ལས་པདྨ་འདབ་མ་བརྒྱད་པ་སྔོ་ལྗང་། དེའི་སྟེང་དུ་ཨ་ལས་ཟླ་བ། དེའི་སྟེང་ཏཱྃ་ལྗང་གུ་ལས་འོད་འཕྲོས། དོན་གཉིས་བྱས། ཚུར་འདུས་ཏཱྃ་ལ་ཐིམ་པས། ཨུཏྤ་ལ་ཏཱྃ་གྱིས་མཚན་པ་ཞིག་ཏུ་གྱུར། དེ་ལས་རང་རྗེ་བཙུན་མ་སྐུ་མདོག་ལྗང་གུ་ཞབས་གཡས་བརྐྱང་གཡོན་བསྐུམ་པ། ཕྱག་གཡས་སྐྱབས་སྦྱིན། གཡོན་ཨུཏྤ་ལ་འཛིན་པ། ལང་ཚོ་བཅུ་དྲུག་མ་ལྟ་བུར་བསམས་པའི་ཐུགས་ཀ་ནས་འོད་འཕྲོས་པས་རང་འདྲའི་ཡེ་ཤེས་པ་སྤྱན་དྲངས་ཏེ་རང་ལ་བསྟིམ། རང་གི་ཐུགས་ཀར་པད་ཟླའི་སྟེང་དུ་ཏཱྃ་ལ་ཡི་གེ་བཅུ་པས་བསྐོར་བར་བསམ་མོ། ། གཉིས་པ་བཟླས་པ་ནི། ལུས་ལྷའི་སྐུའི་ངང་ནས། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། ཞེས་རབ་ཟླ་བ་གསུམ། འབྲིང་གཉིས། ཐ་མ་ཡང་ཟླ་བ་གཅིག་ཏུ་བརྩོན་པར་བྱའོ། ། རྟགས་ནི་རབ་ཀྱིས་དངོས་སུ། འབྲིང་ཉམས་སྣང་། ཐ་མ་ཡང་རྨི་ལམ་དུ་མ་བྱུང་གི་བར་བྱའོ། ། དེ་ནས་སྒྲུབ་པ་བྱས་པས་ཆོག་པར་གསུངས་སོ། ། གསུམ་པ་སྟོང་ཉིད་ལ་བཞག་པ་ནི། དེ་ཐམས་ཅད་རང་བཞིན་གྱིས་རྣམ་པར་དག་པའི་ངང་དུ་གློད་ལ་བཞག་གོ། ། རྗེས་བསྔོ་བ་དང་སྨོན་ལམ་གྱིས་ཟིན་པར་བྱའོ། ། གཉིས་པ་སྒྲུབ་པ་ནི། སྦྱོར་དངོས་རྗེས་གསུམ་ལས། དང་པོ་ནི། བསྙེན་པའི་རྫས་བསགས་པ་དང་བཅའ་གཞི་རྣམས་བསྙེན་པའི་སྐབས་སུ་མ་བྱས་ན་འདིའི་སྐབས་སུ་གནས་དབེན་པར་རྫས་དང་བཅའ་གཞི་སྔར་བཞིན་བྱ། སྐབས་དང་འདྲ། གཉིས་པ་དངོས་གཞི་ནི། པདྨ་དང་ཟླ་བའི་སྟེང་དུ་ཧྲཱིཿདམར་པོ་ལས་འོད་འཕྲོས་དོན་གཉིས་བྱས། ཚུར་འདུས་ཧྲཱིཿལ་ཐིམ་པས་སྐད་ཅིག་གིས་ཀུ་རུ་ཀུལླེ་སྐུ་མདོག་དམར་མོ་ཞལ་གཅིག་ཕྱག་བཞི་མ། གཡས་དང་པོ་མདའ། གཡོན་དང་པོ་གཞུ། གཡས་འོག་མ་ལྕགས་ཀྱུ། གཡོན་འོག་མ་ཨུཏྤ་ལའི་ཡུ་བ་བཟུང་བ། ལང་ཚོ་བཅུ་དྲུག་ལོན་པ་ལྟ་བུ་འཕྲོ་བ་ཀུན་གྱི་ཡིད་འཕྲོག་ཅིང་དབང་དུ་སྡུད་པ་ཞིག་བསམ། དེའི་ཐུགས་ཀར་ཡང་དེ་འདྲ་བ་ཞིག་བསམ། དེའི་ཐུགས་ཀར་པདྨ་དང་ཟླ་བའི་སྟེང་དུ་ཧྲཱིཿདམར་པོ་ལ་སྔགས་འོག་ནས་འབྱུང་བས་བསྐོར་བའི། སྔགས་འབྲུ་རེ་ལ་ཡང་འོད་ཟེར་ལྕགས་ཀྱུ་ལྟ་བུས་བསྐོར་བ་ལ་དམིགས་ཏེ། ཨོཾ་ཀུ་རུ་ཀུལླེ་ཧྲཱིཿསྭཱ་ཧཱ་ཆེ་གེ་མོ་ཨཱ་ཀཪྵ་ཡ་ཛཿཞེས་པ་ཉིན་མཚན་དུ་བཟླས་པས་སྙིང་གའི་སྔགས་ལས་འོད་ཟེར་ལྕགས་ཀྱུ་ལྟ་བུ་འཕྲོས་ཤིང་། བསྒྲུབ་བྱའི་སྙིང་ལ་ཕོག་པས་ཕ་རོལ་གྱི་སེམས་དེ་ཡི་གེ་ཨ་རུ་སོང་བར་བསམ། དེ་ལ་ཕོག་པས། དེའི་ཡིད་བདག་ཁོ་ན་ལ་འཇུག་ཅིང་། ཨ་དེ་ལས་འོད་ཟེར་སྦྲའི་ཆོན་ཐག་ལྟ་བུ་བདག་གི་སྙིང་གར་ཞུགས་ནས་བསྒྲུབ་བྱའི་ཨ་དེ་བཀྲག་དང་གཟི་མདངས་ཇེ་ཆུང་ལ་སོང་སྟེ་བདག་གི་སེམས་དང་འདྲེས་པར་བསམ། བདག་གིས་འགྲོ་བ་ཐམས་ཅད་དབང་དུ་བསྡུས་ཏེ། མདངས་དང་གཟི་བརྗིད་ཕུན་སུམ་ཚོགས་པ་འཇིག་རྟེན་གྱི་ཁམས་ཐམས་ཅད་ཟིལ་གྱིས་མནན་པར་བསམས་ལ་མ་ཡེངས་པར་རིག་པ་ཧུར་ལ་བསླངས་ལ་སྔགས་བཟླ། རྟགས་ནི་ཁྱེའུའམ་བུ་མོ་གཞོན་ནུ་མས་ཕྲེང་བའམ། མེ་ཏོག་གམ། དར་གྱི་བ་དན་ནམ། མགུན་རྒྱན་དང་། སྙན་ཆ་དང་། ཕྱག་གདུབ་སོགས་བྱིན་པ་རྨི་བ་དང་། དངོས་དང་ཉམས་སྣང་སོགས་སུ་འབྱུང་ངོ་། ། དེ་ནི་དབང་དུ་འདུ་བའི་རྟགས་སོ། ། དེ་མིག་མི་ལྟ་བར་ཁྲོས་ནས་འདུག་ན། སྒྲོལ་མའི་བསྙེན་པ་ཅུང་མ་འཁྱོལ་བའི་རྟགས་ཡིན། ངོ་སོ་ཞན་ནེ་བྱས་འདུག་ན། ཀུ་རུ་ཀུལླེའི་བསྙེན་པ་ཡུན་ཐུང་བ་ཡིན། ཕ་རོལ་པོ་རྒས་འཁོགས་རིད་ནས་འདུག་ན་དམིགས་པ་གཟིར་དྲགས་པ་ཡིན། ཁོའི་སྲོག་ལ་གཟན་པས། དམིགས་པ་ཀློད་ལ་ཐུན་མཚམས་སུ་བྱམས་སྙིང་རྗེ་བསྒོམ། དབང་སྡུད་མཐུ་རུ་མ་སོང་བར་བྱས་ལ་ལྷ་ཞི་བ་བསྒོམ། སྨོན་ལམ་རྒྱ་ཆེན་པོ་གདབ། ཕྱག་རྒྱ་ཆེན་པོའི་ངང་ལ་ལྷན་ནེ་གཞག། རྗེས་བསྔོ་བ་དང་སྨོན་ལམ་བྱ། གསུམ་པ་ལས་ལ་སྦྱར་བ་ལ། དབང་དུ་བསྡུ་བ་དང་། བསྒྲལ་བ་དང་། ལས་གཞོལ་བ་དང་གསུམ། དང་པོ་ལ། དབང་དུ་བསྡུ་བ། འདུས་པའི་རྟགས། བྱ་བ་གྲུབ་ནས་འགྲོལ་བའོ། ། དང་པོ་ལ་གསུམ་ལས། མི་དབང་དུ་བསྡུ་བ། མི་མ་ཡིན་དབང་དུ་བསྡུ་བ། ནོར་དབང་དུ་བསྡུ་བའོ། ། དང་པོ་ལ་གསུམ་ལས། དགེ་བའི་བཤེས་གཉེན་དབང་དུ་བསྡུ་བ། ཕྲིན་ལས་བསྒྲུབ་པའི་ཕྱིར་ཡ་རབས་དབང་དུ་བསྡུ་བ། ཕྱག་རྒྱའི་ཕྱིར་བུད་མེད་དབང་དུ་བསྡུ་བའོ། ། གཉིས་པ་མི་མ་ཡིན་དབང་དུ་བསྡུ་བ་ནི། ལྷ་དང་མིའམ་ཅིའི་བུ་མོ་ལ་སོགས་པའོ། ། དེ་རྣམས་གང་དབང་དུ་སྡུད་ཀྱང་རང་ཉིད་ཀུ་རུ་ཀུལླེར་བསྒོམ། བསྙེན་པའི་སྔགས་དང་སྒྲུབ་པའི་སྔགས་སྦྲེལ་ལ། ཆེ་གེ་མོ་ཨཱ་ཀཪྵ་ཡ་ཛཿཞེས་ཤམ་བུར་བཏགས་ལ། ལིངྒ་ཕོའི་ལིངྒ་ལངས་ནས་ཐལ་མོ་སྦྱར་བ། མོའི་ཙོག་པུར་ཐལ་སྦྱར་བྱས་པའོ། ཆུ་ཐུན་གྱིས་བྲབ། གཞན་བཅའ་གཞི་རྣམས་བསྙེན་སྒྲུབ་སྐབས་དང་འདྲ། དམིགས་པ་སྒྲུབ་པའི་སྐབས་དང་འདྲ། གཉིས་པ་དབང་དུ་འདུ་བའི་རྟགས་ནི། དེ་ལྟར་ཐུན་བཞིར་བསྒྲུབས་པས། ཅི་བསྒོ་བ་ཉན་ཅིང་དབང་དུ་འགྱུར་རོ། ། རྨི་ལམ་དུའང་བུ་མོ་གཞོན་ནུས་རྒྱན་ཆའི་བྱེ་བྲག་བདག་ལ་སྟེར་བ་དང་། བསྒྲུབ་བྱ་རང་ལ་གུས་པས་འདུད་པ་དང་། སྐྱེ་བོའི་ཚོགས་དག་བདག་ལ་གུས་པས་ཕྱག་བྱེད་པ་ལ་སོགས་པ་འོང་ངོ་། ། དེས་མ་གྲུབ་ན་སྒྲུབ་པ་ལན་ཅིག་བསྐྱར་ལ་བསྒྲུབ་བོ། ། དེས་མི་འགྲུབ་མི་སྲིད་དོ། ། གསུམ་པ་བྱ་བ་གྲུབ་ནས་འགྲོལ་བ་ནི། ལིངྒའི་མཚན་མ་རང་གི་དྲི་ཆུས་བཀྲུས་ཏེ། བཅའ་གཞི་རྣམས་བཤིགས་ནས་ལིངྒའི་ནང་གི་འཁོར་ལོ་ཕྱུང་ལ། དེའི་ཤུལ་དུ་བསྙེན་སྒྲུབ་ཀྱི་སྔགས་ལ་ཨཱ་ཀཪྵ་ཡ་ཛཿཞེས་པ་བཞག་ལ། ཆེ་གེ་མོ་བཅིངས་པ་ལས་གྲོལ་བར་གྱུར་ཅིག། ཅེས་ཤམ་བུར་བྲིས་པ་བཅུག་སྟེ། ལིངྒ་དེ་སྲེ་མོང་གི་ཚང་དུ་སྦས་ནས་སྔགས་དེ་ཉིད་བཟླས་ན་གྲོལ་བར་འགྱུར་རོ། ། གཉིས་པ་བསྒྲལ་བ་ནི། མཎྜལ་གྲུ་གསུམ་གྱི་སྟེང་དུ་ལིངྒའི་སྙིང་གའི་འཁོར་ལོ་ལ་སྔགས་ཀྱི་ཤམ་བུར་ཆེ་གེ་མོ་མཱ་ར་ཡ་ཕཊ྄། ཅེས་བྲིས་ལ་གཞུག། དགུག་གཞུག་ཡང་ཡང་བྱས་ལ་སྔགས་ཀྱང་དེ་བཞིན་དུ་བཟླས་